b'\n_START_ARTICLE_\nStatens offentliga utredningar\n_START_PARAGRAPH_\nStatens offentliga utredningar (SOU) er navnet p\xc3\xa5 en publisert svensk samling av rapporter og betenkninger knyttet til offentlige utvalg utnevnt av staten. I likhet med NOU i Norge, nedsettes offentlige utvalg i regelen til \xc3\xa5 belyse st\xc3\xb8rre politikkomr\xc3\xa5der p\xc3\xa5 initiativ fra Regjeringen. Etter at utredningen er levert til Regjeringen, er det vanlig \xc3\xa5 sende utredningen ut til h\xc3\xb8ring (\xc2\xabremiss\xc2\xbb) til ber\xc3\xb8rte parter. _NEWLINE_P\xc3\xa5 bakgrunn av det som foresl\xc3\xa5s i utredningen og h\xc3\xb8ringssvarene om den, kan Regjeringen velge \xc3\xa5 g\xc3\xa5 videre med konkrete initiativ i form av en proposition til Riksdagen (parlamentet). I lovsaker m\xc3\xa5 Regjeringen f\xc3\xb8rst skissere lovendringen i en Lagr\xc3\xa5dsremiss til Lagr\xc3\xa5det, som uttaler seg om hvorvidt det lovforslaget som skisseres strider mot grunnloven eller av andre grunner ikke b\xc3\xb8r vedtas. Her atskiller Sverige seg fra Norge, ved at Regjeringen i Norge alltid videref\xc3\xb8rer en offentlig utredning (NOU) med en stortingsmelding, mens den svenske regjeringen g\xc3\xa5r rett p\xc3\xa5 proposisjonen uten forutg\xc3\xa5ende melding._NEWLINE_Hver SOU har et unikt id-nummer som best\xc3\xa5r av \xc3\xa5rstall og serienummer separert med et kolon etterfulgt av et navn, f.eks. SOU 2000:1, En uth\xc3\xa5llig demokrati! \xe2\x80\x93 Politik f\xc3\xb6r folkstyrelse p\xc3\xa5 2000-talet. Rapportene er tilgjengelige bl.a. i biblioteker og i elektronisk form som PDF-filer p\xc3\xa5 Internett (sistnevnte gjelder rapporter fra og med midten av 1990-tallet og fremover).'